Blahová, Natália, poslankyňa NR SR (2018-05-16):
Ďakujem veľmi pekne. Vážené kolegyne, kolegovia, Janka Cigániková ako členka zdravotníckeho výboru a zároveň poslaneckého klubu SaS sa musela zúčastniť medzinárodného zdravotníckeho summitu a poprosila ma, aby som teda predniesla slová, ktoré chcela, aby v tejto diskusii odzneli. Budem teda citovať z jej materiálu, ktorý pre vás pripravila. Poslanci zdravotníckeho výboru na poslednú chvíľu odhlasovali zmenu v zákone, kde síce menia iba jednu vetu, ale dopad tejto zmeny je značný. Navrhujú, aby sa zdravotnícky asistent nazýval praktickou sestrou, pričom sa nemení ani jeho vzdelanie, ani kompetencie. Zdravotnícki asistenti absolvovali štvorročné stredoškolské vzdelanie. Bežný človek nedokáže rozoznať, aký zdravotnícky pracovník s akou úrovňou vzdelania stojí pri nemocničnej posteli ich blízkych. Tak ako sa za ostatných 20 rokov vyvíja svet okolo nás, vyvíja sa aj medicína. Preto má zmysel aj meniť systém vzdelávania sestier, vyžadovať vyššie vzdelanie, zvyšovať nároky. Celý vyspelý svet sa takto správa, požaduje aspoň bakalárske vysokoškolské vzdelanie. Slovensko sa pridalo začiatkom milénia. Bez presunu vzdelávania sestier zo strednej školy na vysokú školu nemôžeme začať presúvať niektoré lekárske kompetencie na sestry. Toto je čisté víno, ktoré nám páni s titulom MUDr. nedokážu naliať. Stredoškolsky vzdelané sestry betónujú problém s nedostatkom lekárov a s ich časovou nedostupnosťou. Iste všetci chápeme, že v systéme vysokoškolského a stredoškolského vzdelávania je zásadný rozdiel. Medzi argumentami za zmenu názvu asistenta na sestru zaznieva, že na bakalárske štúdium na sestru sa hlásili gymnazisti, poľnohospodári, proste maturanti. No zabúda sa, že v osemnástich, devätnástich rokoch to bolo možno uvážené, cielené rozhodnutie byť sestrou, nie rozhodnutie 15-, 16-ročných detí. Počas bakalárskeho štúdia sa venovali celé tri roky odborným predmetom, nie matematike, slovenčine, angličtine, ako musí stredoškolák pripravujúci sa na maturitu. Tiež podotýkam, že zmenou názvu asistenta na sestru predsa nerušíme možnosť, aby stredoškolák v akomkoľvek odbore išiel študovať tri roky ošetrovateľstva a tak sa stal sestrou bakalárkou. Tento problém, ak skutočne problémom je, zmena názvu profesie predsa nijako nerieši. Prečo zrazu hovoríme o štúdiu, veď ide len o návrh na premenovanie. Podľa týchto argumentov ide o oveľa viac. Stačilo si vypočuť včerajšiu tlačovú konferenciu, stačilo si vypočuť včerajšie argumenty počas konania výboru pre zdravotníctvo a získame jasnú predstavu, o čo predkladateľovi ide. Takže čo takouto malou zmenou chcú spustiť? Šéf Asociácie stredných zdravotníckych škôl povedal: „Stredné zdravotnícke školy sú pripravené na zmeny, ktoré ich čakajú. Máme pripravené zmeny štátneho vzdelávacieho programu a myslím a verím, že táto zmena v ošetrovateľskom vzdelávaní nedostatok ošetrovateľského personálu vyrieši.“ Asociácia ambulantných lekárov oznámila: „Dobrá správa, aby sme mohli mať na ambulanciách zdravotné sestry, kvalitný a vzdelaný personál.“ Áno, kolegyne a kolegovia, obhajoba nie je zameraná na obhajobu premaľovania vizitiek. Pozmeňovací návrh je o zmene systému vzdelávania bez akejkoľvek diskusie s laickou či odbornou verejnosťou, bez celospoločenskej diskusie. Ďalším argumentom pre túto zmenu má byť, že nám kolabujú oddelenia, lebo nemáme dostatok sestier. Podľa tejto logiky môžeme zmeniť zákon tak, že napríklad aj automechanikov alebo kominárov nazveme sestrami a zrazu máme sestier dosť. Problém tejto logiky je, že ani automechanik, ani kominár, ale ani zdravotnícky asistent nemajú vzdelanie a kompetencie sestry. Rodičia sa však pri lôžku svojho dieťaťa obávajú práve nedostatočných schopností a skúseností zdravotníka a nie názvu jeho povolania. A ak sa zamyslíme, v súčasnosti máme na oddeleniach nedostatok asistentov a nedostatok sestier. Ak premenujeme asistentov na sestry a nezmeníme kompetencie, čo tento návrh nerobí, ako sa zmení stav na oddeleniach? Veď pracovníkov je rovnaký počet, len sa inak volajú. Podľa koalície a časti opozície, ktorá túto zmenu predložila, je jedno, ako sa týmto zdravotníckym pracovníkom bude hovoriť. Tak sa pýtam, prečo to meniť, ak je to jedno. Skutočným cieľom, ktorý si, dúfam, neuvedomili ani opoziční kolegovia, je totiž znížiť tlak na politikov, ktorí sú zodpovední za nedostatok sestier. Tí proti babráctvu, ktorí sme sem prišli bojovať a nie ho podporovať. Tento návrh umelo navyšuje zdanie, že sestier je dosť, aby im nemuseli zlepšovať podmienky a zvyšovať im mzdy. Tie najlepšie sestry zo Slovenska totiž húfne odchádzajú do zahraničia za lepšími podmienkami a vyšším platom. Výsledkom bude, že páni Fico a Danko sa naďalej budú predbiehať, kto si sociálnym balíčkom kúpi voliča, a o vašich blízkych sa zatiaľ budú starať menej kvalifikovaní zdravotníci. Tak to teda je úspech! Pán doktor Suchánek povedal: „Nemôžeme vychovávať absolventov pre zahraničie.“ Áno, absolventky strednej zdravotníckej školy získajú totálne nekompatibilný diplom pre prácu v Európskej únii. Minimálne možnosti mobility znamená, samozrejme, silnejšie postavenie zamestnávateľov pri rozhodovaní o nízkych platoch. Pán Blanár na tlačovke povedal: „Verím, že ministerstvo zdravotníctva nadviaže na tento krok ďalšími opatreniami.“ Takže oni naozaj počítajú s tým, že praktická sestra sa stane základným kameňom pre sestra? A čo ak by sa asistentka riaditeľa premenovala na praktickú riaditeľku, stala sa základným kameňom firmy? Môžeme uvažovať aj o tom, že by sa praktický poslanec, teda asistent poslanca stal základným kameňom parlamentarizmu. Iste, v niektorých prípadoch by to možno bolo na prospech veci, avšak nedá sa hovoriť o tom, že by to bolo správne riešenie. Opakujem, že takáto zásadná zmena systému fungovania pracovníkov v zdravotníctve bola predložená tou najperfídnejšou formou bez diskusie ako pozmeňovací návrh poslancov počas rokovania výboru napriek tomu, že pán Zelník niekoľkokrát medzi rečou hovoril, že sa takáto zmena pripravuje už dlho. Prečo teda nebola daná na diskusiu? Vravia, že oni diskutovali. No to je pekné, len to akosi neprešlo MPK, nemali sa šancu vyjadriť jednotlivé komory, ktoré sa o tejto zmene dozvedeli opäť raz z Facebooku až v deň hlasovania, pretože aj ja, člen výboru, som sa o nej dozvedela až vtedy. Možno preto, že aj za jeden deň sa k pozmeňovaciemu návrhu vyjadrilo v diskusnej skupine sestier a pôrodných asistentiek po tom, čo som ho tam vložila, 142 členiek a členov skupiny a z toho bolo 138 negatívnych. Ponúkam výber z prvých siedmich reakcií: Úplná zbytočnosť zmeniť názov profesie, na fakte, že je sestier málo, to nič nezmení, viď zmeny v Českej republike. Týmto sa vnesie ešte väčší zmätok, ktorá z nás je sestrou v pravom slove zmysle a kto je akože sestra. Celé zlé a nič zmysluplné to neprinesie. Okrem toho sa treba pozrieť aj na kvalitu študentov, čo sa týka priemeru známok, ktorí sú prijímaní na stredné zdravotnícke školy. Pani Cigániková, to fakt nemôžu myslieť vážne, veď to je choré, keby hlúposť nadnášala, tak by tam všetci lietali. Podajte návrh, aby mäsiari sa postavili k lôžku pacienta a robili výkon lekára. V konečnom dôsledku sú zruční a popritom sa môžu vzdelávať v odbore medicíny. Viete, čo týmto návrhom dosiahnu? Zvýšený odchod sestier. Potom sa k lôžku postavia asi ľudia priamo z ulice. Žiadna záruka kvality, autonómie, regulácie. Sestra má jasne stanovené minimálne požiadavky na vzdelanie, nikde vo svete neexistuje toto, čo vymysleli v Českej republike. Asistenta môžeme premenovať maximálne na asistenta sestry alebo asistenta ošetrovateľskej starostlivosti. Alebo premenujme aj sestru s pokročilou praxou na praktického lekára. Pán Zelník a jeho spoluvinníci predkladatelia to robia len na základe lobingu lekárov. Potrebujú lacnú pracovnú silu. Nahádžu si do privátnych ambulancií asistentov a nemusia hľadať erudované sestry. Hazardujú s bezpečnosťou pacientov, ale aj s našou trpezlivosťou. Fakt stačilo! Obrátime sa na medzinárodné organizácie a právnikov, nenecháme sa donekonečna manipulovať a ponižovať. Podmienkou na výkon zdravotníckeho povolania je registrácia v príslušnej komore. Kde budú registrované tieto sestry, keď to sestry nie sú? Odpoveďou je komora medicínsko-technických reprezentantov, tak aké sestry? Obyčajné klamanie pacienta. Pod toto sa chcete podpísať, kolegovia? Nezaslúži si táto téma širšiu diskusiu? Priamo pani Lazarová, šéfka komory sestier, sa v článku pre Plus jeden deň vyjadrila: „Sestry sa však prudko ohradili, aby ich do jedného vreca hádzali s asistentami. Absolútne s tým nesúhlasíme. Keď niekto povie lekár a praktický lekár, je to to isté, ale praktická sestra nebude mať rovnaké kompetencie ako zdravotná sestra.“ Nie ja, nie poslankyňa Cigániková, to sú slová sestier, ktorých sa váš pozmeňovací návrh týka. Zmena, ktorá sa dotkne 30- až 40-tisíc profesionálov ako super rýchly poslanecký pozmeňujúci návrh. Neviete sa pozrieť sestrám do očí v diskusii? Ako sa budú môcť lekári spoľahnúť na zdravotníckeho asistenta premenovaného na praktickú sestru? Ako na plnohodnotnú sestru? To sú ďalšie tisíce zdravotníckych profesionálov, ktorých sa zmena dotýka. Ako hovorila pani riaditeľka strednej zdravotnej školy, 90 % ide na bakalára za sestru a tých 10 je rado, ako asistent majú primerane malú zodpovednosť, primerane málo služieb. Preto tých 10 % ostáva v pozícii, lebo nechcú od profesijného života viac. To sú ďalšie tisíce ľudí, ktorým vnesiete chaos do pracovného systému, do kariérneho postupu predložením návrhu bez diskusie, bez súvislostí so zmenami vzdelávania. Sestry si zaslúžia stabilitu v povolaní. Stabilitou je neprinášať takéto retroaktívne narýchlo predkladané novely zákona. Stabilitou je dlhodobá vízia a koncepčná práca s personálom zdravotníckych zariadení. Prosím vás, kolegovia, nepodporte tento návrh kvôli sestrám, kvôli asistentom, kvôli sebe a svojim rodinám. Je totiž isté, že každý z nás končí v starostlivosti sestier. Je na nás, akých kvalitných a ako veľmi nahnevaných a frustrovaných. Ďakujem veľmi pekne, to bol príspevok Janky Cigánikovej zo zdravotníckeho výboru. Ďakujem.